Ingerd af Regenstein
Ingerd af Regenstein var en dansk kvinde af det højeste aristokrati. Hun var datter af Jacob Sunesen (se Sunesønnerne). Ingerd blev først gift med Skore (1199-1224), som var marsk hos Valdemar 2. Sejr, og siden med grev Konrad 3. af Regenstein (død ca. 1250).
Hun anvendte sin store formue på at fundere franciskanerklostre i Roskilde, København, Kalundborg og Næstved. Hendes største indsats var måske grundlæggelsen af franciskanernonnernes Clara Kloster i Roskilde.